Covid-19: Lesufi toets negatief; skool gesluitPanyaza Lesufi, die Gautengse LUR vir onderwys. (Foto: ANA) Die Gautengse departement van onderwys het in ŉ verklaring bevestig dat Panyaza Lesufi, provinsiale LUR vir onderwys, negatief getoets het vir Covid-19. Lesufi het vanaf 9 Junie begin self-isoleer ná ŉ toets gedoen is. “Die uitslag van die toets is Saterdag bekend gemaak en daar is bevestig dat hy negatief getoets het,” het Steve Mabona, woordvoerder vir die departement, gesê. Lesufi sal Sondag ook die familie besoek van ŉ graad 7-leerling van Kokosi Primary School wat Donderdag oorlede is. Mev. NS Groenewald, skoolhoof van Boekenhout Primary School in Eldoradopark, het intussen gesê vier van die skool se onderwysers het positief getoets vir Covid-19. “Die onderwysers was nog tot Dinsdag by die skool en was in kontak met alle onderwysers.” Groenewald het gesê die onderwysers het hul huisdokters besoek en daar is aangeraai dat hulle getoets moet word. “Hulle het hul uitslae Saterdag ontvang. Ek het die uitslae met die skoolbeheerliggaam en betrokke beamptes by die departement van onderwys bespreek en hulle het aangeraai dat alle akademiese aktiwiteit by die skool opgeskort moet word.” Die skool is tot verdere kennisname gesluit. Mnr. J Crisp, skoolhoof van Lancea Vale Secondary School, ook in Eldoradopark, het in ŉ omsendbrief aan ouers gesê ŉ personeellid het positief getoets vir Covid-19. “Die onderwyser was op 8 Junie by die skool en het die skool omstreeks 11:30 verlaat. Die skool is op 12 Junie in kennis gestel dat die onderwyser positief getoets het vir Covid-19.” Die onderwyser het nie skoolgehou nie en geen matrikulant was in kontak met die persoon nie. “Die saak is na die distrikskantoor verwys en die departement van gesondheid sal toetse doen volgens hul sifting- en toetsingsprotokol.” Matrikulante en die personeel sal Maandag terugkeer skool toe. “Ons wil ouers gerusstel dat die skool (kantore, klasse, personeelkamers en badkamers) daagliks ontsmet word. Die matrikulante se klasse word tydens die twee pouses en ná skool ook ontsmet, kragtens Covid-19-veiligheidsprotokol,” het Crisp verduidelik. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.